Voengelh-Njaarke reinbeitedistrikt

**Voengelh-Njaarke reinbeitedistrikt** er et sørsamisk reinbeitedistrikt som tilhører Nordland reinbeiteområde. Distriktet ligger helt sør i Nordland og i landskapet Nord-Trøndelag. Det omfatter deler av kommunene Grane, Bindal, Brønnøy, Namsskogan, Høylandet, Nærøy og Leka.

## Foretaksdata
Distriktet ble grunnlagt 27. april 1989 og ble registrert 24. november 2011. Det har sin adresse i Majavassvegen 79 i  Trofors (administrasjonssenter i Grane kommune).

## Reindrift
Det er 6 sijteandeler (driftsenheter) i distriktet; og i alt er 67 personer direkte og indirekte tilknyttet reindriften her i distriktet. Mange av reineierne bor i Namsskogan og Majavatn, og Knut-Tore Kappfjell er leder for distriktet.

## E6 Helgeland sør

De to sørligste parsellene i E6 Helgeland sør gikk gjennom Grane kommune og var opsjonsparseller. Den 3. desember 2018 ble byggingen utsatt, grunnet manglende finansiering. Den 19. mars 2021 ble forslag om planregulering lagt frem av Statens vegvesen.

Den nye reguleringsplanen tok hensyn til reindriftsnæringen langs begge opsjonsparsellene. Statens vegvesen hadde et dialogmøte med reindriftsnæringen den 26. januar 2021 hvor temaene var reindrift og naturmangfold.

Planområdet ligger innenfor *Voengelh-Njaarke reinbeitedistrikt* og tre flyttlei ble berørt av forrige E6. Flyttleiene ligger nord for Flyum, på Hansmyra, samt på nord- og østsiden av Litle Majavatn. Hele området brukes som vår-, høst-, og høstvinterbeite, og er et kjerneområde for reindrift.

Ved samlingsanlegget vest for Hansmyran ble ny E6 lagt på vestsiden av gammel veg. Den tidligere E6 ble brukt til trafikkavvikling i anleggsfasen. Flytting av E6 medfører at kamrene i samlingsområdet vil bli redusert; de måtte derfor ombygges for å unngå å redusere størrelsen.

Nord og sør for krysningspunktet ved Sagelva er sideterrenget sikret med rekkverk. Rekkverket går ca. 140 meter fra krysningspunkt og sørover, og ca. 470 meter nordover. Det er brukt minst mulig rekkverk som hindrer flytting av reinen. Vegskråninger er utformet slik at reinen kan passere og krysse vegen uhindret. Det kom én avkjørsel fra E6 og til reinbeitedistriktets samlingsområde. Adkomsten har en vinkelrett utforming mot ny E6. I tilknytning til avkjørselen kom det en vendehammer med nok plass til manøvrering av større kjøretøy. Trailere svinger av fra E6 og inn til samlingsområde, men må rygge for å kunne snu og komme seg inn på E6 igjen. I tillegg har området plass til parkering.

Flyttleier ble ikke flyttet, fordi vegskråninger har en utforming og helning som gjør at reinen krysser uhindret over E6. Slakke vegskråninger gjorde også rekkverk unødvendig, slik at reinen enklere kan krysse vegen. Ved Sagbekken kom et nytt rekkverk ut ifra trafikksikkerhetsmessige hensyn. Området ved Sagbekken er ingen flyttlei, men det er noe trekk av rein i området. Ut over det finnes det rekkverk både sør og nord for krysningspunktet med jernbanesporet.

Det var lite lagringsplass for å mellomlagre masser i anleggsfasen. Regulerte deponiområder minimaliserte interessekonflikter med reindriftsnæringen.

## Stans i vindkraftutbygging
Distriktet har kalvingslandet sitt ved Kalvvatnan (*Gaelpie*) nær Terråk i Bindal kommune. I juli 2014 ble  området berørt av planene om vindkraftutbygging. Fred. Olsen Renewables AS fikk konsesjon til å bygge 72 vindmøller, fordelt på tre områder.

Ungdommer i distriktet anført av Ina Theres Andrea Sparrok, sammen med representanter for Natur og ungdom, gjorde en omfattende innsats for å hindre det de kalte «et kulturelt folkemord». Den 25. august 2016 møtte de opp i Olje- og energidepartementet i Oslo og fremmet sin sak. Klagene vant frem. Den 11. november 2016 stanset departementet planene om vindkraftutbygging.

Den 18. september 2018 hadde representanter for Voengelh-Njaarke reinbeitedistrikt et møte med representanter for Norsk Vind Energi AS i Majavatn.

Prosjektutvikler Espen Borgir Christophersen i Norsk Vind Energi AS sa han var fornøyd med møtet. «Vi prøver å oppføre oss som skikkelige folk. Det håper jeg også at reinbeitedistriktet i Bindal opplevde», sa Christophersen.

Han sa at vindkraftutbygging må foregå på en «sømmelig» måte, og at man må «ha med seg grunneiere, kommune og andre rettighetshavere fra starten av. Vi har ikke troa på at man skal bare tre et prosjekt over politikere og grunneiere», sa han.

Reineierne var glade og takknemlige for å bli tatt seriøst som brukere av sine reinbeitemarker. «Det er nesten oppsiktsvekkende oppløftende at utbyggeren ser ut til å respektere dette. Håper dette er starten på en ny praksis blant utbyggere». Dette sa parlamentarisk leder i Norske Samers Riksforbunds (NSR) sametingsgruppe, Runar Myrnes Balto.

## Sannhets- og forsoningskommisjonen
Voengelh-Njaarke er hjemdistriktet til Ina-Theres Andrea Sparrok. I 2017 var hun pådriver for at Norge skulle ta et oppgjør med fortiden og den brutale fornorskningstiden. Dette resulterte 14. juni 2018 i Sannhets- og forsoningskommisjonen, som avga sin rapport til Stortinget 1. juni 2023. 

Hun siterte Johan Falkberget (1879&ndash;1967) for å anskueliggjøre de rasistiske holdninger som flere hadde. I Tromsø-avisa Nordlys skrev han den 25. juli 1908:

Hun siterte også Nils Pettersen Lagli (1861&ndash;1954), som skrev følgende i Nordlands Avis på Hemnesberget den 20. august 1929:

Den 8. juni 2018 ble Ina-Theres kåret til «årets unge reindriftsutøver». Prisen ble utdelt på landsmøtet til Norske Reindriftsamers Landsforbund av landbruksminister Jon Georg Dale.

## Filmen «Sameblod»
Søsteren Lene Cecilia Sparrok (f. 1997) spilte hovedrollen i filmen *[[Sameblod]]*, som hadde premiere i Sverige den 3. mars 2017. Den 22. januar 2018 vant hun den svenske filmprisen *[[Guldbaggen for beste kvinnelige hovedrolle]]*.

## Referanser